Ville Meskanen

Ville Meskanen (s. 2. lokakuuta 1995 Tampere) on suomalainen jääkiekkoilija, joka pelaa SM-liigajoukkue KooKoossa. Hän on pelipaikaltaan oikea laitahyökkääjä. Meskanen laukoo oikealta.
Ura.
Seuraura.
Juniorivuodet ja SM-liigadebyytti.
Meskanen on Tampereen Ilveksen kasvatti. Hän jakoi kaudella 2011–2012 33 osumallaan koko C-nuorten SM-sarjan runkosarjan maalipörssin voiton Lukon Aleksi Saarelan ja Tapparan Alex Olkinuoran kanssa. Keijo Kuusela -palkinnon vei kuitenkin tehopisteidensä turvin Saarela. Meskanen oli Ilveksen paras maalintekijä myös SM-karsinnoissa seitsemällä osumallaan. Kaudella 2012–2013 hän oli seuran B-nuorten paras pistemies ja syöttäjä tehoilla 22+36=58.
Huhtikuussa 2014 Meskanen teki vuoden mittaisen SM-liigasopimuksen Ilveksen kanssa. Hän teki liigadebyyttinsä 8. lokakuuta 2014 Pelicansia vastaan, jolloin Meskanen korvasi nelosketjun vasemmassa laidassa pelikieltoa kärsineen Patrik Moision. Hän sai ottelussa jääaikaa 8.58 minuuttia. Toisessa liigaottelussaan 30. joulukuuta 2014 vieraissa Turun Palloseuraa vastaan Meskanen avasi myös maalitilinsä SM-liigassa sensaatiomaisesti heti kypärätempulla. Hänet palkittiin ottelun "Ilta-Sanomien" kolmen tähden tähtipelaajana ja Jari Hytti valitsi hänet legendojen tähtien kolmostähdeksi. Meskasen kolme maalia jäivät hänen ainoiksi tehopisteikseen kauden 2014–2015 kymmenessä pelatussa SM-liigaottelussa. Meskanen pelasi kauden aikana myös yhden ottelun lainalla Mestis-joukkue Lempäälän Kisassa.
Suurimman osan kaudesta 2014–2015 Meskanen pelasi Ilveksen A-nuorissa. Hän oli tehoilla 30+32=62 joukkueen toiseksi paras pistemies Eemeli Suomen jälkeen, koko A-nuorten SM-liigan maalipörssin kolmas ja pistepörssin seitsemäs. Meskanen voitti myös Ilveksen sisäisen tehotilaston lukemalla +25. Hänet valittiin kauden päätteeksi sarjan toiseen tähdistökentälliseen. Toukokuussa 2015 Meskanen teki kaksivuotisen jatkosopimuksen Ilveksen kanssa.
Tulokaskausi ja läpimurto SM-liigassa.
Varsinaisella SM-liigan tulokaskaudellaan 2015–2016 Meskanen teki 39 runkosarjaottelussa tehot 6+7=13. Hän pelasi ison osan kaudestaan myös lainalla LeKissä, jossa Meskanen pelasi 16 ottelua. Hän vahvisti myös Ilveksen A-nuoria, jossa Meskanen voitti kauden päätteeksi Suomen-mestaruuden. Maaliskuun 2016 lopulla hänen sopimustaan Ilveksen kanssa pidennettiin vuodella kevääseen 2018. Kaudella 2016–2017 Meskanen teki runkosarjassa 20 tehopistettä. Pudotuspeleissä hän oli tehoilla 4+3=7 Ilveksen paras maalintekijä ja jakoi sisäisen pistepörssin voiton Tapio Laakson kanssa. Meskanen voitti myös joukkueen sisäisen tehotilaston lukemalla +5. Marraskuussa 2017 hän teki Ilveksen kanssa kaksivuotisen jatkosopimuksen.
Kaudella 2017–2018 Meskanen teki läpimurron SM-liigan huipulle ja oli Ilveksen paras maalintekijä ja kolmanneksi paras pistemies tehoilla 24+20=44. Hän sijoittui koko liigan maalipörssissä kolmanneksi.
NHL-sopimus New York Rangersiin ja paluu Ilvekseen.
Toukokuussa 2018 Meskanen teki kaksivuotisen tulokassopimuksen New York Rangersin kanssa. Hän pelasi kauden 2018–2019 kokonaan AHL-joukkue Hartford Wolf Packin vahvuudessa. Meskasen tulokaskausi toi 70 runkosarjaottelussa tehot 12+22=34. Syksyn 2019 harjoitusleirin päätteeksi Rangers lähetti hänet jälleen Wolf Packin vahvuuteen. Meskasen rooli jäi siellä kuitenkin varsin pieneksi ja hän halusi omasta aloitteestaan jättää Rangersin organisaation, joten joulukuussa seura asetti Meskasen lopulta ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Rangers purki Meskasen sopimuksen. Pari päivää myöhemmin Meskasen vahvistettiin palaavan kevääseen 2021 asti kestävällä ja yhden optiovuoden sisältävällä sopimuksella Ilvekseen.
Kaudella 2020–2021 Meskanen jakoi tehoilla 15+12=27 Ilveksen sisäisen maalipörssin toisen sijan Matias Maccellin kanssa edellään kesken kauden Pohjois-Amerikkaan siirtynyt Arttu Ruotsalainen sekä sisäisen pistepörssin kolmannen sijan hänen kanssaan. Kauden jälkeen, huhtikuussa 2021 seura vahvisti, että hänen sopimuksessaan ollutta optiota ei käytetä. Ilveksen urheilutoimenjohtaja Timo Koskelan mukaan Meskaselle ei löytynyt sopivaa paikkaa tulevan kauden joukkueesta.
KooKoo ja SaiPa.
Meskanen siirtyi kaudeksi 2021–2022 vuoden mittaisella sopimuksella KooKoohon. Joukkuetta valmensi hänelle Ilveksestä tuttu Olli Salo. Meskanen oli KooKoon toiseksi paras maalintekijä ja neljänneksi paras pistemies tehoilla 18+14=32. Kaudeksi 2022–2023 hän siirtyi vuoden mittaisella sopimuksella Saimaan Palloon. Hän oli tehoilla 21+13=34 joukkueen paras pistemies ja maalintekijä. Meskanen sijoittui koko SM-liigan maalipörssissä neljänneksi. Hän oli liigan sarjataulukossa viimeiseksi sijoittuneen SaiPan ainoa joukkueen kauden kaikki 60 runkosarjaottelua pelannut pelaaja. Meskasen teholukema –31 oli kuitenkin hänen joukkuetoverinsa Gustav Olhaverin ohella koko SM-liigan heikoin.
Paluu Ilvekseen.
Kaudeksi 2023–2024 Meskanen palasi kasvattajaseuraansa Ilvekseen kaksivuotisella sopimuksella. Runkosarjan kolmannella kierroksella 16. syyskuuta 2023 Hämeenlinnan Pallokerhoa vastaan pelatussa ottelussa hän kaatui ja liukui tolppaa päin. Meskanen luuli saaneensa tilanteessa puujalan ja pelasi ottelun loppuun. Seuraavana päivänä hän joutui kuitenkin hätäleikkaukseen Tampereen yliopistolliseen sairaalaan, kun magneettikuvat paljastivat pienen valtimon revenneen auki ja vuodattaneen verta Meskasen reiden sisään yön aikana. Hän oli peleistä sivussa kaksi kuukautta, kunnes Meskanen palasi kaukaloihin marraskuussa. 
Kaudella 2024–2025 Meskanen teki runkosarjassa 55 ottelussa 32 tehopistettä. Pudotuspeleissä hän teki 11 ottelussa tehot 5+3=8. Meskanen jakoi Ilveksen sisäisen maalipörssin voiton Carl Klingbergin kanssa. Neljännessä puolivälieräottelussa 2. huhtikuuta 2025 paikallisvastustaja Tapparaa vastaan hän teki Ilveksen 1–6-voittoon päättyneen ottelun voittomaalin, joka ratkaisi joukkueelle välieräpaikan otteluvoitoin 4–0. Meskanen sai ottelussa myös syöttöpisteen Samuli Ratisen tekemään maaliin. Pronssiottelussa 25. huhtikuuta 2025 Rauman Lukkoa vastaan hän teki kaksi maalia, joista jälkimmäinen ratkaisi Ilvekselle ylivoimalla 4–5-voiton ja SM-pronssin ensimmäisessä jatkoerässä ajassa 63.16.
Takaisin KooKoohon.
Meskanen palasi kaudeksi 2025–2026 KooKoohon kaksivuotisella sopimuksella.
Maajoukkueura.
Meskanen on pelannut Suomen A-maajoukkueessa kolme ottelua tehden yhden syöttöpisteen. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenassa Valko-Venäjää vastaan. Meskanen merkittiin Suomen kolmosketjun oikeaan laitaan kahden muun debytantin, hänen kanssaan Ilveksessä pelanneiden Sami Sandellin ja Eemeli Suomen viereen. Meskanen sai ottelussa myös syöttöpisteen Eemeli Suomen tekemään maaliin.
Muuta.
Meskanen on pelannut myös Rullakiekon SM-liigaa Pahalammen joukkueessa.
Meskasen pikkuveli Juuso pelaa hyökkääjänä II-divisioonaa Kooveen kakkosjoukkueessa. Veljekset pelasivat samaan aikaan Ilveksen A-nuorten Suomen-mestaruuden voittaneessa joukkueessa kaudella 2015–2016.